Életmentés

Gyűjtőkörúton voltunk Fekete Antal „Pumával” és Vizeli Balázzsal.

Sok helyen megfordultunk, többek között Ördöngösfüzesen is. Több

hete szakadt az eső, és aki már volt ilyen időben Erdélyben, s ott is

a kis falvakban, tudhatja, hogy a sár nagyon marasztaló. Füzesen a

cigányzenészek egy kis dombocskán laknak, amit patak vesz körül,

hídon kell átmenni. Igen ám, csakhogy a megáradt patak vize elvitte

a hidat. A zenészek a dombon, mi hárman a másik oldalon. Kérdeztük,

hogy hogyan tudunk átmenni.

– Talán a négy kilométerre lévő híd áll még, de az se biztos – jött

a biztató válasz.

A patak vagy öt méter szélesre duzzadt, csak néztük egymást,

nem tudtuk, mitévők legyünk. Ekkor az egyik ember öltönyben és

fehér ingben belegázolt a patakba, átjött értünk, és a nyakában átvitt

minket egyesével. Utána indulhatott a gyűjtés.

 \*

A másik megálló Péterlaka volt. Csiszár Aladár prímásékhoz mentünk.

Váratlanul érkeztünk, éppen az egyik régen nem látott rokon

volt náluk. A nagy találkozás ünneplésbe torkollott, Aladárt igencsak

jó hangulatban találtuk. Persze minket is megkínáltak mindenfélével,

de a szobában nagyon meleg volt, legalább negyven fok, levegő egy

szál se. Aladárt rögtön fehér ingbe öltöztette a felesége, hiszen vendégek

jöttek Magyarországról. „Puma” a Zenetudományi Intézetből

hozott filmfelvevőt, amivel egyszerre három percet lehetett felvenni

egy filmre. Mindig szükséges volt tehát a filmcsere, így előre meg

kellett szerkeszteni, hogy mit játszik abban a bizonyos három percben

Aladár. Áthívtuk Ponci Gyulát, a kontrást, szuper kis gyűjtés lett

belőle.

Az egyik pillanatban Aladár hátravágta a fejét, beütötte a szekrénybe,

és lecsúszott a székéről. Azonnal jajveszékelés tört ki. Nem

lélegzett, néztem a pulzusát, semmi. Rohantak az orvosért, a felesége

ráborulva Aladárra folyamatosan azt kiabálta:

– Ne hagyj itt, Aladár!

Feltettük Pumával az ágyra, szívmasszást alkalmaztam, mesterséges

légzéssel. Egyszer csak megnyalta Aladár az alsó ajkát, felkiáltottam:

– Él!

Nemsokára megérkezett az orvos is, megvizsgálta.

– Hadd aludjon! – mondta.

Még egy darabig maradtunk, megnyugtattuk a feleségét, aztán

elindultunk.

Később hallottuk, hogy Aladár a megszokott menetrend szerint,

hajnali négykor kelt, felszállt a buszra, és ment dolgozni. Nem emlékezett

semmire!